Oficiālais Vēstnesis L 031 , 06/02/2003 Lpp. 0010 - 0011



Komisijas Regula (EK) Nr. 225/2003 (2003. gada 5. februāris), kas groza Regulu (EK) Nr. 2125/95 attiecībā uz to Ķīnas kompetento iestāžu sarakstu, kuras ir pilnvarotas izdot konservētu sēņu izcelsmes sertifikātus un to norakstus EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1996. gada 28. oktobra Regulu (EK) Nr. 2201/96 par augļu un dārzeņu pārstrādes produktu tirgus kopīgo organizāciju [1], kurā jaunākie grozījumi izdarīti ar Komisijas Regulu (EK) Nr. 453/2002 [2], jo īpaši tās 15. panta 1. punktu, tā kā: (1) Ar 2002. gada 5. decembra verbālnotu Ķīnas iestādes nosūtīja Komisijai pilnībā atjaunotu to Ķīnas iestāžu sarakstu, kuru kompetencē ir izdot šīs trešās valsts izcelsmes konservētu sēņu izcelsmes sertifikātus un to norakstus, kas vajadzīgi šā produkta laišanai brīvā apgrozībā, kā minēts 10. panta 1. punktā Komisijas 1995. gada 6. septembra Regulā (EK) Nr. 2125/95, ar ko atklāj tarifa kvotas konservētām sēnēm un nosaka to administrēšanu [3], kurā jaunākie grozījumi izdarīti ar Regulu (EK) Nr. 1286/2002 [4]. Tādēļ jāgroza minētās regulas II pielikums. (2) Tajā pašā verbālnotā attiecībā uz pieteikumu iesniegšanu Ķīnas izcelsmes konservētu sēņu laišanai brīvā apgrozībā Eiropas Kopienā Ķīnas iestādes lūdza Komisiju paralēli izcelsmes sertifikātiem un to norakstiem, kuros ir jaunie zīmogi un paraksti, uz laiku piekrist tādu izcelsmes sertifikātu vai to norakstu izmantošanai, kuros ir to iestāžu zīmogi un paraksti, kas minētas II pielikumā Regulā (EK) Nr. 2125/95, kurā grozījumi izdarīti ar Regulu (EK) Nr. 1286/2002. Lai nodrošinātu to, ka nerodas traucējumi minētā produkta turpmākā ievešanā, šī iespēja ir jāparedz līdz 2003. gada 31. maijam. (3) Šajā regulā paredzētie pasākumi ir saskaņā ar Augļu un dārzeņu pārstrādes produktu pārvaldības komitejas atzinumu, IR PIEŅĒMUSI ŠO REGULU. 1. pants Regulas (EK) Nr. 2125/95 II pielikumu aizstāj ar šīs regulas pielikumu. 2. pants Līdz 2003. gada 31. maijam ievedējs, iesniedzot pieteikumu Ķīnas izcelsmes konservētu sēņu laišanai brīvā apgrozībā Kopienā, drīkst iesniegt izcelsmes sertifikātus un to norakstus, kuros ir to Ķīnas iestāžu zīmogi un paraksti, kas uzskaitītas pielikumā Regulā (EK) Nr. 2125/95, kurā grozījumi izdarīti ar Regulu (EK) Nr. 1286/2002. 3. pants Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 2003. gada 5. februārī Komisijas vārdā — Komisijas loceklis Franz Fischler [1] OV L 297, 21.11.1996., 29. lpp. [2] OV L 72, 14.3.2002., 9. lpp. [3] OV L 212, 7.9.1995., 16. lpp. [4] OV L 179, 9.7.2002., 21. lpp. -------------------------------------------------- PIELIKUMS " II PIELIKUMS To Ķīnas kompetento iestāžu saraksts, kas ir pilnvarotas izdot izcelsmes sertifikātus un to norakstus, kā minēts 10. panta 1. punktā: - General Administration of Quality Supervision (Kvalitātes uzraudzības vispārējā pārvalde), - Entry-exit Inspection and Quarantine Bureau of the People's Republic of China (Ķīnas Tautas Republikas Ievešanas un izvešanas inspekcijas un karantīnas birojs), kas atrodas šādās vietās: Beijing | Jiangxi | Shenzhen | Shanxi | Zhuhai | Ningxia | Inner Mongolia | Sichuan | Tianjin | Hebei | Chongqing | Shanghai | Liaoning | Yunnan | Ningbo | Jilin | Guizhou | Jiangsu | Shandong | Shaanxi | Guangxi | Zhejiang | Gansu | Heilongjiang | Anhui | Qinghai | Hainan | Hubei | Tibet | Henan | Guangdong | Fujian | Xinjiang | Xiamen | | Hunan | " --------------------------------------------------